1Sitongenna dé’na naparelluna marokika lao ri iko passalenna bantuwang iya mattengngangngé rikiring lao ri umma’na Allataala ri Yudéa.
2Uwisseng mupoji mattulung, sibawa purana mammingkikekko saudara lao risining tauwé ri Makedonia. Upowadai lao ri mennang, makkedaé mappammulai taung labe’é saudara-saudaraé ri Akhaya sadiyani untu’ mabbéré sumbangeng. Sibawa sumange’mu pura pallalatung towi sumange’na maégangngéngngi polé ri mennang.
3Makkekkuwangngé usuroi Titus sibawa iya duwa lao ri iko kuwammengngi aga iya riyammingkikengngé passalemmu aja’ namancaji bicara kosong bawang. Jaji sitinajako sadiyana, saba’ makkeda makkuwaka’ro lao ri mennang.
4Bata-bataka rékko engka tau Makedonia iya maccowéé sibawakka matti ri wettukku lao ri iko. Narékko nalolongengngi mennang makkedaé dé’pa musadiya, temmaka sirita matti, nasaba purai napowada makkedaé mateppe’ senna’ki lao ri iko! Na alému muto masirito matu.
5Iyanaro saba’na umarasa parellu suroi mennanro lao ri iko lebbi riyolo untu’ murusu’i sumbangeng iya muwajjanciyangngéro. Upogau’i iyaro kuwammengngi rékko poléka matti, sadiyani pabbérému. Rimakkuwannanaro, manessani makkedaé iyaro pabbérému riyabbéréyangngi sibawa masennang ati na tenniya nasaba tarapassa.
6Engngerangngi! Tau iya mampoé biné taccéddé-céddé, léléwi matu wassélé iya céddé’étto. Iyakiya tau iya mampoé biné maéga-éga léléwi matu wassélé iya maégaétto.
7Tungke’ tau harusu’i mabbéré manuru’ cenning atinna. Aja’ nabbéré sibawa tabbata-bata iyaré’ga nasaba tarapassa, saba’ Allataala mamaséiwi tau iya mabbéré sibawa masennang ati.
8Makuwasai Allataala mabbéré lao ri iko barakka iya tabbollompollongngé, kuwammengngi tuli muwappunnai aga iya muwapparelluwangngé; mala alebbikko matu untu’ pogau’i madécéngngé sibawa makkammala.
9Ri laleng Kitta’é tarokii makkuwaé passalenna Allataala, "Nassiyampo-amporengngi lao ri tau kasiyasié; akessingeng atin-Na lettu’i mannennungeng."
10Allataala iya passadiyaéngngi biné untu’ pangampoé sibawa inanré untu’ idi. Alénato passadiyai matu enrengngé pamégaiwi aga iya muampoé, kuwammengngi wassélé asémpo atimmu tattamba towi.
11Nanallalengiro dé’ muakurangeng matu ri laleng sininna gau’é angkanna tuli muwulléi matu mabbéré sibawa masémpo ati. Nasining pabbérému iya riyabbagi-bagiyangngé, nassabariwi maéga tau mattarima kasi lao ri Allataala.
12Saba’ pangkaukeng makessing iya mupogau’é tenniya banna paggenne’i matu akurangenna umma’na Allataala bawang, iyakiya nassabari towi matu maéga tau mattarima kasi lao ri Allataala.
13Na polé ri adécéngeng iya muwajjellokengngéro, maéga tau Kristéng ri Yudéa napojiwi matu Allataala nasaba naitai mennang atinuluremmu lao ri Karéba Madécéng passalenna Kristus iya muwaccowériyéro. Napoji towi mennang Allataala nasaba masémpo ati senna’ko untu’ bagé-bagéwi lao ri mennang sibawa lao risininna tau laingngé aga iya engkaé ri iko.
14Nanassempajangekko matu mennang sibawa pappénedding paressé babuwa nasaba makessing ati senna’i Allataala lao ri iko.
15Sitinajaki sukkuru’ lao ri Allataala nasaba pabbéré-Na iya dé’é padannaro!
>
Bahan Renungan: SH - RH - ROC
Download
Kamus Alkitab
Kamus Bahasa
Kidung Jemaat
Nyanyikanlah Kidung Baru
Pelengkap Kidung Jemaat
Alkitab.mobi
Copyright
© 2010-2021
Alkitab.SABDA.org
Android.SABDA.org
SABDA.mobi
Bantuan
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn ind_Latn min_Latn scn_Latn jav_Latn bjn_Latn jav_Latn zsm_Latn jav_Latn jav_Latn zho_Hant unk jav_Latn zsm_Latn jav_Latn ind_Latn